Sizani!

Ngilifunde njani iBhayibheli lami?

Umlayezo ophambili ongawufunyana!

Liyini iBhayibheli begodu kubayini kufanele ngilifunde?

IBhayibheli liyincwadi kaZimu lapha akhuluma khona nathi. Silalela iLizwi lakhe bese siyafunda bona ufuna siphile njani. Ngebanga lokobana iLizwi lakaZimu liyaphila, linamandla wokusitjhugulula.

Kutjho bona ukufunda iBhayibheli kungatjhugulula ipilo yami? Kodwana likhuluma ngani iBhayibheli?

IBhayibheli liyincwadi yomlando, incwadi yomthetho begodu liyincwadi yeendaba, iinkondlo, iimfundiso ngepilo kanye namezwi aduduzako. Kodwana ngaphezu kwakho koke, liyindaba yethando lakaZimu analo ngami nawe.

Kodwana liyincwadi ekulu. Ngingalithoma ngaphi?

Nanyana iBhayibheli pheze liyincwadi ekulu kinazo zoke ongazifunda, eqinisweni lilibuthelelo leencwadi. Lineencwadi ezima-66 sele zizoke.

Angeze ngakghona ukufunda iincwadi ezinengi kangaka epilweni yami yoke!

Zigedle! Lithathe njengelayibhrari yeencwadi lapha ukhetha khona leyo ofuna ukuyifunda. Awukakateleleki bona uzifunde zoke ngesikhathi esisodwa. Ungafunda izahluko ezimbalwa namkha iindinyana ezimbalwa zencwadi ethileko.

Kodwana nakube angizwisisi-ke?

Ungapheli amandla lula. Indaba sithomo esihle sezinto! Uzakurareka bonyana kulula kangangani.

Kulungile! Asilinge!

Asithome ngendaba yomsana owabaleka ekhaya *kuLukasi ^15:°11-14a.

Indodana yelahleko

11 UJesu waraga wathi: “Kwakhe kwaba khona umuntu onamadodana amabili. 12 Encani yathi kuyise, ‘Baba, nginikela isabelo sami selifa.’ Yeke wawahlukanisela ilifa. 13 Kwathi kungakabi malanga mangaki ngemva kwalapho, indodana encani yabutha koke enakho, yemuka yaya enarheni ekude. Nayifika lapho yathuthudlha loke ilifa layo ngokuphila umathanda. 14 Yasaphaza koke ebeyinakho.”

Alo, kwenzekani ngemuva kwalapho?

Sewungazifumanela wena! Funda *kuLukasi ^15:°11-32.

Ngizokwenza njani lokho? Abe angazi nokobana ngithome kuphi!

Landela kwaphela imiyalo esengcenyeni yoku- “Phendla iBhayibheli”.

Kubudisi na? Angikabi khengikwenze lokho.

Sekufana nokufunda ukukhwela umlelenjana! Msinyana uzifumana sele ukghona. Nje-ke vula iBhayibheli lakho bese siyakhamba!

Sewulungile, zilungiselele, khamba!

Ukuphendla iBhayibheli

Ukuphendla iBhayibheli kubandakanya *incwadi, ^isahluko °nendinyana. Indlela elula yokufunda kulinga ukufumana isibonelo esinqophileko, yeke asifumane *kuLukasi ^15:°11-32.

Madekhethu! Imibala yenza kube lula khulu!

Funa amatshwayo la * ^ ° esibonisini sombala onzima nomhlophe.

Khumbula bona kuneTestamende eliDala neliTjha.

Igadango 1:

Qala ikhasi lokumumethweko ngekuthomeni kweBhayibheli lakho. Funa *uLukasi! UngeTestamendeni eliTjha. Vula-ke ekhasini olikhonjisiweko.

Ngimtholile!

Igadango 2:

Fumana inomboro yesahluko – inomboro emabhombo eba sekuthomeni kenye nenye ingcenye. Vula amakhasi bewufike ^esaHlukweni 15.

Ngisitholile! Alo ngenzani-ke godu?

Igadango 3:

Uyazibona iinomboro ezincani pheze emdeni omunye nomunye womtlolo?

Iye, ngiyazibona!

Iinomboro lezo zijamele iindinyana. Esibonelweni lesi, sifuna ukufunda ukusuka °endinyaneni ye-14. Ragela phambili ngokufunda bewufike °endinyaneni yama-32. Ungarhabi!

Kulungile! Sengiqedile! Madoda, umnakwabo loya ungikhumbuza udadwethu! Uthi uyatshwenya na ...

Yini ofuna ukuyifumana kwanjesi?

Kulungile! Ngimthola kuphi-ke u-,“Baba wethu”?

Ukufumana “umThandazo weKosi” funa *uMatewu ekhasini lokumumethweko. Uyincwadi yokuthoma ngeTestamendeni eliTjha. Nje-ke funa inomboro number ^6 emabhombo.

Fumana iinomboro ezincani ukusuka keye-°9 ukuya keye-°13.

Nakho-ke!

Bekungasi budisi kangako nokho!

Njengombana sewuphumelele eenhlahlubeni ezimbili zokuthoma lezi, ngamalengiso, uzakukghona ukufumana bewufunde nanyana ngiyiphi indima yeBhayibheli ngeBhayibhelini. Zijayeze ngokuqala zoke iindinyana kilomhlahlandlela!

Kulungile! Ngithoma kuphi?

Ufuna ukwazi bona kwathoma kuphi? Funda izahluko ezintathu zokuthoma zencwadi kaGenesisi. Le yincwadi yokuthoma ngeBhayibhelini begodu ingeTestamendeni eliDala. Thoma ngesaHluko ^1 indinyana °1 uragele phambili esaHlukweni ^3.

Kukulapha u-Adamu no-Efa bahlangana khona nenyoka?

Iye, kodwana ungafunda ngakho koke lokhu nokhunye okunengi ezahlukweni lezi.

Alo, nakube ngidinga ukududuzwa nokuhlahlwa?

Linga amaRhubo. Ungahle ufunyane amanye wawo azeka khulu *njengeRhubo ^23 *neRhubo ^121.

Iye, ngiyalazi lithi, “USomnini ungumelusami ...”!!!

Kuhle-ke! Kwanjesi funda okhunye.

Njengani?

Nakube ufuna ukwazi kabanzi ngepilo kaJesu nabafundi bakhe, thoma ngencwadi kaLukasi.

Uthi bewazi nje kobana, iincwadi ezine zokuthoma zeTestamende eliTjha zibizwa bona ziincwadi zeVangeli. Iincwadi lezi zikhuluma ngendaba yepilo kaJesu ephasini ukuthoma ekuthomeni ukufika ekugcineni.

Ziindaba ezimnandi lezo!

Ngambala! Ngilokho okutjhiwo ligama elithi “iVangeli”! Asithome ngencwadi kaLukasi. Incwadi le ikhuluma ngendaba yepilo kaJesu ephasini: wabapholisa njani abantu, lokho ebegade abafundisa khona ngombuso kaZimu bese igcina ngokubethelwa kwakhe esiphambanweni, ukuvuka kwakhe ekufeni kanye nokwenyukela kwakhe ezulwini.

Kodwana ngifuna ukwazi lokho okwatjhiwo nguJesu!

Funda *uMatewu izahluko ^5, ^6 nesahluko se-^7. Ezahlukweni lezi uJesu usitjela bona kufanele siphile njani, siphathane njani begodu nokobana sibe nendlela elungileko yokuphila. Incwadi kaMatewu, uMarkosi noJwanisi nazo ziyasitjela ngepilo kaJesu ephasini.

Alo iBhayibheli lingisiza njani ekuphileni kwami kwangamalanga?

IBhayibheli liyincwadi yethando uZimu asithumela yona! Sebenzisa ikghono lakho lokuphendla ukufumana amagama wethando la ngeBhayibhelini.

*AmaRhubo ^36:°5-9 - Funda ngokulunga kwakaZimu.

*AmaRhubo ^139:°15-16 - Ubunjwe nguZimu!

*KwebeRoma ^8:°38 - Uzimu akafuni sehlukane naye!

*1 uJwanisi ^4:°19 - Siyathanda ngombana uZimu wasithanda qangi.

Uthi bewazi nje bonyana iBhayibheli lifana nokudla komphefumulo?

Njani?

Funda *uJwanisi ^6:°35.

Ungakghona ukukhumbula koke ukudla okudlileko epilweni yoke yakho?

Uyadlala wena!

Ngaphandle kokudla kwakho kwangamalanga, bewungekhe wakhula waba namandla nepilo. Kunjalo nangeBhayibheli. Ungahle ungakhumbuli koke owakuzwako namkha okufundileko eLizwini. Kodwana umphefumulo wakho uzakudla ini nakube ubulawiswa indlala yeLizwi lakaZimu?

Kanti iBhayibheli alinamithetho nemiyalo eminengi na? Alo, kwenzeka nakube ngiyayeqa imithetho leyo?

Bewazi bonyana ukulandela imithetho esinikilewe yona engeBhayibhelini kupheze kwafana nokudlala imidlalo?

Utjho njengokudlala umdlalo webholo erarhwako namkha ephaywako?

Imithetho iba khona ingasikwaphela ukunikela omunye nomunye ithuba elaneleko, kodwana nokuvikela kanye nokukuhlahla. UZimu wasinikela imithetho kobana siphephe nokusikhombisa bona siphile njani. Qala ku-*Exodus ^20:°3-17 ngokusebenzisa imibala (namkha amatshwayo) nokulandela amagadango 1-3!

Yeke ukuze udlale umdlalo, kufanele ufunde imithetho?

Unembile! Nanti-ke ihlelo lomdlalo uZimu akunikela wona.

*U-Eksodusi ^20:°3

UmThetho 1:

UZimu ngaphezu kwakho koke!

*U-Eksodusi ^20:°4-5

UmThetho 2:

Ngubani uzinyana wakho?

*U-Eksodusi ^20:°7

UmThetho 3:

Tjheja ilimu lakho!

*U-Eksodusi ^20:°8-10

UmThetho 4:

Phumula ngelanga lekhomba – Lowo myalo!

*U-Eksodusi ^20:°12

UmThetho 5:

Hlonipha ababelethi bakho!

*U-Eksodusi ^20:°13

UmThetho 6:

Ungabulali!

*U-Eksodusi ^20:°14

UmThetho 7:

Gcina umkhumbulo wakho nomzimba wakho kucwengekile!

*U-Eksodusi ^20:°15

UmThetho 8:

Ukweba akukalungi!

*U-Eksodusi ^20:°16

UmThetho 9:

Khuluma iqiniso!

*U-Eksodusi ^20:°17

UmThetho 10:

Ungabi nomona!

Kunemithetho eminengi!

Nje-ke funda ibuthelelo lakaJesu lomthetho ku-*Matewu ^22:°37-40!

Kuhlehle yini isono?

Cabanga isono njengephoso emdlalweni namkha ukukhutha igondelo! Qala umthetho *1 kwebeKorinte ^9:°24-27

Yeke kutjho bona isono kungalandeli imithetho yomdlalo?

Ngidlumbana njalo. Qala ku-*Jwanisi ^3:°16-17

Esiphambanweni uKrestu wachitha iingazi zakhe malungana nokulibalelwa kwezono zethu. Ukubethelwa kwakhe kusipha ithuba lokuthoma phasi. UZimu usula ukubhalelwa kwethu!

Yeke nasitjhaphileko akutjho bona “umdlalo uphelile”?

Iye kunjalo! Lokho sikubiza bona kulunga kwakaZimu kanye nesisa sakhe. Angihlathulule ngendlela le:

Qala eendinyaneni lezi ukubona lokho engikutjhoko.

*AmaRhubo ^32:°1-5

*UMatewu ^18:°21-22

*2 kwebeKorinte ^2:°7 Libalela abanye.

Kufanele ngilifunde kangaki iBhayibheli?

Nakube likukudla komphefumulo, kungaba kuhle ulifunde kanengi ngendlela ongakghona ngayo. Nakube ufuna ukuqina ekukholweni kwakho, kufanele usebenze nzima! Yenza lokho okwenziwa nguJesu:

Ngelanga elilandelako ngesamarimarima, kusese mnyama, uJesu wasikima, waphuma ngekumbeni waya endaweni enganamuntu lapha afika khona wathandaza.

*UMarkosi ^1:°35

Ngiyabawa, akungabi nofunjathwako namkha umabonakude ozokuphazamisa!

Isiyeleliso!

Ukufunda iBhayibheli kungatjhugulula ipilo yakho!

NjengeLizwi lakaZimu, lileya imithetho yokuphila belikukhombise nemiphumela yokulalela nokungalaleli.

Yeke nangitjhaphako ngingazilimaza mina bengilimaze nabanye!

Iye! Kodwana ngaphezu kwalokho, likuqinisekisa ithando lakaZimu elingapheliko Kanye nokulibalela kwakhe.

Ingcenye ehle kukobana ehlelweni lomdlalo kaZimu, soke sibathumbi!

Kunjalo!

Khumbula!

Umntwana kaZimu - *UJwanisi ^1:°12

UZimu unikele ngendodanakhe ukukusindisa! - *UJwanisi ^3:°16

Nimalunga womzimba kaKrestu - *1 kwebeKorinte ^12:°27

Uphephile ngombana akekho ongakwehlukanisa nethando lakaZimu - *KwebeRoma ^8:°35-39

Umumuntu ebantwini ngombana uZimu ukukhethile - *UJwanisi ^15:°16

Kuhle!

UJesu usibonelo sakho ekulandeleni ihlelo lomdlalo kaZimu lepilo yakho!

Khumbula, indlela yesindiso ngu-*Jwanisi ^3:°16.

Uyazi bona yini? Sengirhabele ukuthoma ukufunda iBhayibheli lami ukuze ngilandele ihlelo lomdlalo wepilo yami uZimu angenzele lona!

Isizo neeyeleliso zeBhayibhelini

Igandeleleko: KwebeRoma 8:28-39

Igandelelo labontanga: IzAga 1:8-19

Ihlebo: Kwebe-Efesu 4:29

Isilingo: 2 UThimothi 2:22

Isizungu: AmaRhubo 40:1-4

Itukuthelo: Kwebe-Efesu 4:31

Ukufakaza: IzEnzo 1:8

Ukukhathazeka: AmaRhubo 46

Ukungaziphathi kuhle: Kwebe-Efesu 5:15-18

Ukuthandana: 1 UPitrosi 4:8

Ukuthukana: UJakopo 3:8-9

Umzimba: 1 KwebeKorinte 6:19-20; 15:35-57

Published and distributed by the

bible society

of south africa

www.biblesociety.co.za

ISBN 978-0-7982-1997-6 (Epub)

ISBN 978-0-7982-1998-3 (Mobi)

ISBN 978-0-7982-1999-0 (PDF)